DE 

RESORPTIONE  PLACENTAE 

NOVIS  OBSERVATIONIBUS  ILLUSTRATA. 


INAUGURALIS  PHYSIOL.-  OBSTETRICIA 

QUAM 

CONSENSU  ET  AUCTORITATE 

©EATIOSI  MEUBMOETOl  OM1 


ALMA  LITTERARUM  UNIVERSITATE 

UT  SUMMt 

IN  MEDICINA  ET  CHIRURGIA  HONORES 

RITE  SIBI  CONCEDANTUR 

DIE  V.  M.  MARTII  A.  MDCCCXLIX 

H.  L.  Q.  S. 

PUBLICE  DEFENDET 
AUCTOR 

GUSTATUS  PHISjIPP 

CIZENSIS. 


OPPONENTIBUS  : 

G.  BERNHARDI,  med.  et  chir.  dr. 
E.  FITZAU,  MED.  ET  CHIR.  DR. 


BEROZjIHI 

typis  gustavi  schade. 


Digitized  by  the  Internet  Archive 
in  2016 


https://archive.org/details/b22365126 


PARENTIBUS  AMATISSIMIS 


HOCCE 


PIETATIS  DOCUMENTUM 


ESSE  VOLUIT 


AUCTOR. 


Disseram  hic  de  re,  quae  non  multo  ante  demum  ob- 
servatorum animos  ad  se  advertit  et  de  qua  multi  adhuc 
adeo  dubitant,  ut,  quodcunque  lucis  aliquid  huic  rei  af- 
fundat, expetendum  videatur.  Quod  scio,  ante  hujus  sae- 
culi initium  palam  non  factum  est,  placentam  in  utero 
relictam  probabiliter  esse  resorptam;  Osiander  aucto- 
rem se  profitetur,  qui  primus  medicos  ad  hanc  rem  at- 
tenderit anno  1825.  Ex  illo  tempore  plures  observatio- 
nes, quae  ad  nostram  rem  pertinent,  memoriae  proditae 
sunt  eaeque  ab  auctoribus  valde  eminentibus,  quorum 
major  pars,  placentam  relictam  pro  re  nata  resorberi, 
judicat.  Quod  si  probatur,  usui  medicinae  salutiferum 
est.  Plurimae  observationes,  quae  partes  in  utero  re- 
lictas paulatim  exarescere  et  prorsus  disparere  docent, 
in  animalibus,  praecipue  vaccis,  factae  sunt,  quarum  me- 
moria dignissimas,  quas  ab  auctoribus  descriptas  reperi, 
apponam  hisque  novas  addam,  antea  autem  ostendere 
studebo,  causas,  quae  ad  liquorem  vel  partem  solidam, 
exempli  gratia  placentam,  resorbendam  necessariae  sunt, 
in  utero  adesse.  Iis  organis,  in  quibus  vasa  lymphatica 
deprehendi  non  poterant,  placenta  cum  membranis,  quae 
foetum  involvunt,  et  funiculus  umbilicalis  semper  adnume- 

rabatur;  nam  etsi  jam  Micbaelis,  Uttini,  alii  haec 
vasa  se  vidisse  contenderunt,  Hunterus  tamen,  Hew- 
son  et  Mascagni  dissenserunt  et  Fohmann  primus 
fuit,  qui  oculis  ea  submisit,  nam  haec  scripsit:  „ funi- 
culus umbilicalis  constat  vasis  sanguinis  exceptis  ex  plexu 
vasorum  lymphaticorum,  qui  tam  densus  est,  ut  non 
acum,  illa  non  laedentes,  intrudere  possimus.  Nihil  fa- 
cilius quam  implere  hunc  plexum  hydrargyro.  Intruda- 
mus tantum  oportet  tenuem  sagittam  sub  funiculi  umbi- 
licalis vaginam  et  per  tubulum  tenuem  illud  metallum 
immittamus.  Qui  plexus  eo  facilius  impletur,  quo  major 
est  copia  gelatinae  Whartonianae,  cujus  causa  verisimiliter 
in  eo  posita  est,  quod  hic  liquor  non  continetur  nisi  in 
vasis  lymphaticis  et  haec  extendens  impressionem  hydrar- 
gyri  adjuvat.  Ea  funiculi  umbilicalis  parte,  quae  pla- 
centae est  proxima,  hydrargyro  impleta,  interdum,  si 
metallum  per  sagittam  in  placentam  imprimitur,  inter 
placentam  et  amnion  oculis  subjicitur  plexus  vasorum 
lymphaticorum;  rami  inde  in  corpus  placentae  intrantes 
raro  animadvertuntur,  attamen  hos  superficiem  uteri  in- 
ternam attingere,  veri  est  simile.  Ex  annulo  umbilicali 
haec  vasa  copiosa  per  corpus  foetale  sese  propagant.  ” 
In  utero  ipso  vasa  lymphatica  adesse,  a nullo  dubitatur 
et  quae  sit  eorum  vis  atque  natura,  E.  H.  Web  er  his 
dicit:  „ duplex  est  modus  resorptionis  per  vasa;  alter, 
vasis  lymphaticis  proprius,  qui  locum  habere  etiam  potest, 
cum  haec  vasa  vacua  sunt,  vi  et  motu  parietum  vasorum 
lymphaticorum,  alter  vero,  qui  in  venis  aut  in  universum 
in  vasis  tenuioribus  parietibus  praeditis  maxime  conspi- 
cuus est,  neque  tamen  in  vasis  lymphaticis  plane  negari 
debet,  nonnisi  in  vasis  sanguine  aut  alio  humore  fluente 

plenis  locum  habet,  in  eoque  positus  esse  videtur,  quod 
humor  vasa  permeans  materiam  attrahit  et  ad  alia  cor- 
poris loca  fluendo  deportat.  Magnopere  vero  haec  re- 
sorptio a sanguinis  attractione  pendens  necesse  est  ut 
augeatur,  si  vasa  minima  tenerrimis  parietibus  praedita 
sanguine  prorsus  impleta  sunt.” 

Venarum  placentae  vim  resorbendi  permagnam  esse, 
ex  nutritione  foetus  satis  apparet,  nam  in  quo  alio  est 
circuitus  sanguinis  in  placenta,  nisi  in  absorptione  ve- 
narum? quum  venis  atque  arteriis  placentae  maternae 
et  foetalis  nihil  commune  sit.  Consideranti,  uterum  et 
gravidum  et  paulo  post  partum  sanguine  turgere  indeque 
omnia  vasa  mirifice  esse  extensa,  constabit,  quo  gradu 
vasa  sint  dilatata,  eodem  ipsorum  vim  absorbendi  esse 
majorem.  Neque  quum  placenta  organismo  animali  cor- 
pus sit  alienum,  quamdiu  illi  arcte  adhaeret,  vasis 
quoque  lymphaticis  partes  resorptionis  deferre  licet,  prae- 
sertim quum  chylus  et  sanguis  effusus  verisimilius  ab 
his  resorbeantur,  quam  a venis.  A.  Numann  et  plura 
exempla,  foetus  animalium  in  utero  relictos  exaruisse 
et  corrugatos  esse  et  quae  in  his  observavit,  memoriae 
prodidit.  Prima  conditio  foetus  exarescendi  est,  ut  liquor 
amnii  et  allantoidis  dispareat,  nam  ut  liquidae  foetus 
partes  evaporent,  quae  foetum  circumdant,  aridiora  sint 
oportet,  quam  ipse,  quod  eo  fit,  ut  humores  fluentes 
per  uteri  parietes,  quos  membranis  ovi  dissolutis  con- 
tingunt, absorbeantur,  quamvis  interdum  per  vaginam  ef- 
fluere possint.  Quibus  humoribus  remotis,  partes  cor- 
poris fetus  liquidae  cutem  foras  permeant  itemque  utero 
imbibuntur.  Auctor  (Numann)  hic  addit,  si  uteri  vis 
absorbendi  non  satis  sit  magna,  foetum  putrefieri;  quod 

tamen  in  alia  certe  re  positum  est,  uti  etiam  exempla 
a Caro  enarrata  testantur.  Putrescit  enim  foetus,  si  aer 
externus  non  arcetur,  itaque  omnes  putrescendi  conditio- 
nes, humor,  calor  et  aer  adsunt;  corrugatur  autem  pro- 
babiliter, sin  aer  externus  intrare  non  potest. 

Omnino  facta  a Numann  tradita  primum  docent,  eas 
partes,  quae  in  superficie  sitae  sunt,  maxime  esse  cor- 
rugatas et  aridiores  interioribus  et  deinde  jam  paucis  heb- 
domadibus post  has  mutationes  perspicuas  esse.  Carus 
multa  collegit  exempla  foetuum  animalium,  qui  longius 
tempus  post  mortem  in  utero  detenti,  aut  indurati  et 
exsiccati,  aut  dissoluti  inveniebantur,  ut  nihil  nisi  ossa 
restaret. 

Ut  nonnulla  afferam,  veterinarius  quidam  Francogalli- 
cus,  nomine  Huzard,  commemorat  vaccam,  quae,  quam- 
quam magnos  partus  dolores  habuit  et  liquor  amnii  de- 
fluxit, quin  adeo  anteriores  vituli  pedes  intra  labia  majora 
jam  apparuerunt,  tamen  non  peperit,  sed  per  quindecim 
circiter  menses  adhuc  fetum  in  utero  gessit,  unde  non 
parvi  dolores  ei  hoc  tempore  nati  sunt.  Post  mortem 
fetum  tam  arcte  utero  inclusum  repererunt,  ut  nusquam 
spatium  liberum  esset  interpositum,  et  membranae  uteri 
mucosae  ita  adhaerentem,  ut  integer  solvi  non  posset. 
In  universum  partus  pondus  minus  esse  videbatur,  oculi 
collapsi,  membranae  bulbi  in  orbitam  retractae,  nec  ullum 
humoris  ne  lentis  crystallinae  quidem  vestigium  animad- 
vertendum. Os  tincae  firmiter  fuit  occlusum,  ut  aer  ex- 
ternus intrare  non  posset.  Status  capitis  inusitatus  im- 
pediverat, quominus  partus  in  lucem  ederetur. 

Secundo  Gilbert  commemoravit,  in  utero  vaccae 
occisae  ossa  vituli  circiter  quinque  mensium  omni  carne 

destituta  esse  deprehensa,  nec  minimum  hujus  status 
signum  antea  in  vacca  animadversum. 

Tertio  Thom.  Bartholinus  narrat,  apud  vaccam 
graviditatis  signa  inter  partum  repente  disparuisse  ejusque 
abdomen,  vitulo  non  edito,  collapsum  esse.  Paulo  post, 
quum  vacca  caederetur,  ossa  vituli  nuda  et  exsiccata  in- 
veniebantur. 

Quarto  M.  Schermann  refert,  vaccam  adeo  infirmam 
fuisse,  ut  mors  ejus  in  propinquo  esset,  repente  autem 
cibo  libenter  utitur  et  tam  brevi  vires  recuperat,  ut  post 
sex  circiter  menses  lanio  vendatur,  qui  vituli  ossa  omni 
carne,  quin  etiam  cartilaginibus  prorsus  destituta  et  arida 
in  utero  reperit.  Exempla  haec  non  rara  in  animalibus 
observata  sunt;  utrum  vero  in  hominibus  etiam  partes 
fetus  carnosae  prorsus  dissolvantur  et  tabescant,  non 
satis  constat;  certe  similia  observata  sunt.  In  libellis 
academiae  Joseph.  med.  chir.  Viennensis  (1787)  scriptum 
legimus,  militis  uxorem  undecimo  demum  graviditatis 
mense  per  tres  dies  dolores  sensisse  et  liquorem  amnii 
edidisse,  minime  autem  peperisse.  Hinc  ea  per  annos 
quatuordecim  et  dimidium  bona  utebatur  valetudine, 
motum  tamen  exercens  corpus  grave  in  abdomine  quasi 
pendens  sentiebat.  Pluribus  annis  post  (1786)  typho 
defunctam  idem  medicus,  qui  prius  parturienti  auxilium 
praestiterat,  coram  pluribus  testibus  secuit  et  haec  invenit. 
Collum  et  orificium  uteri  osseum,  uterum  ipsum  cum 
amnio  et  chorio  et  fetus  pelvi  arcte  coalitum;  integu- 
mentum commune,  musculos  et  omnes,  quae  fetum  ex- 
trinsecus circumdabant  partes  prorsus  osseas;  praeterea 
nasus,  os,  aures,  medulla  oblongata,  cavum  thoracis  dee- 
rant neque  placentae  vestigium  ullum  animadvertebatur. 

Simile  quid  a Moreau  traditur:  Mulier  sub  finem 
mensis  noni  dolores  patiebatur,  liquor  amnii  effluebat, 
sed  parere  mulier  non  poterat  et  partum  inde  per  annos 
triginta  duos  gerebat.  Cadavere  secto,  fetum  maturum 
et  bene  conservatum  in  capsula  uteri  ossea  reperiebant, 
praeterea  autem  ossa  partus  immaturi  in  sua  capsula, 
quae  extrinsecus  tantum  corpori  uteri  adhaerebat  et  cujus 
parietes  hoc  loco  valde  tenues  et  perforati  erant.  Quod 
quamvis  dissolutioni  partium  mollium  verae  favere  videa- 
tur, tamen  cogitandum  est,  partum  immaturum  non  stricte 
cavo  uteri  inclusum  fuisse  et  potius  liberis  abdominis 
fetibus  adnumerari  debere,  quod  de  exemplis  quoque  a 
Schurgio  allatis  dici  potest.  Hic  enim  inter  alia  in 
capite  „sceleta  diu  in  utero  remanentia”  inscripto  narrat, 
fetum  per  sex  annos  in  alvo  matris  versatum,  lepra  matris 
acri  omnibus  partibus  mollibus  destitutum  esse,  ita  ut 
non  nisi  ossa  restarent. 

Transeo  ad  eam  dissertationis  partem,  quae  disquisi- 
tura  est,  quid  adhuc  de  resorptione  placentae  hominis 
palam  factum  sit.  Ut  jam  supra  commemoratum  est, 
Osi  and  er  Gottingensis  se  profitetur  auctorem,  qui  pri- 
mus medicos  in  libro  „die  Anzeigen  zur  Hiilfe  bei 
unregelmafsigen  und  schweren  Geburten”,  anno  1825 
edito,  ad  hanc  rem  attenderit,  quamvis  non  dubitet, 
quin  jam  dudum  res  ipsa  singulis  nota  fuerit.  In  hoc 
libro  scribit:  interdum  vidi,  et  deciduam  et  reliquas  mem- 
branas solutione  et  resorptione  tabuisse,  nam  earum 
partium,  quae  sine  dubio  in  utero  relictae  erant,  nullum 
vestigium  in  lochiis  animadvertebatur.  Quod  attentionem 
auctoris  ad  hanc  rem  primum  advertit,  hoc  fuit: 

Observatio  prima  (Osiander). 

Anno  1824  ad  uxorem  civis  hujus  urbis  arcessor, 
quae  jam  saepe  pepererat,  tunc  autem  num  esset  gravida, 
dubia  haerebat.  Aliquando  inter  eundum  sentit,  ex  na- 
turalibus suis  aliquid  prolabi,  quo  perterrita  domum  redit. 
Reperio  fetum  longitudine  digitali,  qui  ex  longo  et  tenui 
funiculo  umbilicali  inter  femora  pendet;  intuitu  accura- 
tiore compressus,  semimaceratus  et  sine  dubio  jam  du- 
dum  mortuus  apparet.  Parcus  fluxus  sanguinis,  qui 
abortum  hunc  inopinatum  secutus  est,  me  adveniente 
paene  prorsus  desierat.  Funiculum  umbilicalem  caute 
protrahens,  placentam  parvam  conor  movere,  quod  non 
contingit,  nam  funiculus  umbilicalis  tenuis  discinditur  et 
quum  uxor  valde  sit  impatiens,  membranae  ovi  vel  pla- 
centa relinquantur  oportet.  Altero  die  cum  collega  Stro- 
meyer  investigo,  num  ne  fortasse  placenta  sit  in  orificio 
uteri.  Hoc  reperimus  apertum  et  manu  alvum  compri- 
mente, digitus  index  attingit  massam  solidam,  quae  nihil 
aliud  nisi  placenta  parva  esse  potuit.  Quum  nec  multus 
efflueret  sanguis,  neque  aliud  adesset  periculum,  quod  ad 
agendum  invitaret,  forcipe,  quo  placenta  educitur,  uxori 
dolores  afferre  dubitavi  et  exspectavi,  quid  natura  effice- 
ret. Quarto  die  post  abortum  uxor  e lecto  surgit,  ut  ne- 
gotia domestica  curet,  nec  querelam  edit;  Iochia  valde  sunt 
exigua.  Post  viginti  circiter  dies,  affirmante  uxore,  prorsus 
nihil,  neque  solidum  nec  cruentum,  in  lochiis  conspicuum 
fuisse,  quamvis  accurate  ea  perspexerit,  iterum  rem  in- 
vestigandi consilium  cepi.  Inveni  autem  orificium  uteri 


12 


tam  arctum,  ut  porro  digitis  explorare  desisterem  et 
mihi  persuaderem,  placentam  veluti  dentis  radicem  re- 
sorptione tabuisse.  Paulo  post  menses  tenues  redierunt 
et  uxor,  quae  adhuc  placentam  remansisse  contendit, 
convaluit,  in  posterum  autem  non  peperit. 


Obse7'vatio  secunda  (Naegele). 

Anno  1803  primipara  vicesima  quarta  vel  sexta  gra- 
viditatis hebdomade  facilem  partum  edidit.  Infans  plures 
per  horas  vixit.  Post  partum  parcus  tantum  sanguis 
effluxit,  placenta  remansit.  Funiculus  umbil.  longus 
tenuisque  erat  discissus  et,  ut  videbatur,  eo  loco,  quo 
placentae  inseritur.  Obstetrix  anxia  ac  sollicita  per  novem 
dies  noctesque  fere  continuo  apud  puerperam  commora- 
batur, quae  omnino  diligentissime  curabatur.  Per  quatuor 
tantum  dies  lochia  tenuia  et  odore  carentia  secesserunt 
et  viginti  quatuor  horis  post  partum  febricula  sine  ab- 
dominis doloribus  accessit.  Post  undecim  hebdomades 
menses  redierunt  et  duobus  circiter  annis  interjectis  fe- 
mina iterum  infantem  maturam  peperit. 


Observatio  tertia  (Naegele). 

Simili  ratione  res  sese  habuit  in  abortu  fere  in- 
cruento, sine  vi  violenta  effecto,  anno  1811.  Tertio  die 
febris  accedit,  quae  mox  autem  abit.  Nullus  dolor  ab- 

dominis,  ex  naturalibus  nihil  effluit,  nullum  placentae 
abeuntis  vestigium.  Post  novem  hebdomades  menses 
redeunt. 

Observatio  quarta  (Naegele). 

Anno  1828  auctor  ad  uxorem  arcessitur,  quae  pridie 
secundo  pepererat  et  placenta  relicta  multum  sanguinis 
profuderat;  placenta  fuit  in  sacco  condita  et  uterus 
clepsydrae  instar  contractus.  Triginta  horis  post  partum 
uterus  satis  arcte  erat  contractus,  sed  non  clepsydrae 
instar,  lochia  admodum  foetida,  in  orificio  uteri  placentae 
pars  deprehendenda,  quam  auctor  arte  movere  studuit, 
vix  autem  dimidiam  partem  solvere  potuit,  altera  restitit. 
Haemorrhagia  non  redibat;  infus.  fol.  Salviae,  quod  saepius 
siphonis  ope  infundebatur,  parvum  tantum  cruorem  eli- 
ciebat. Viginti  quatuor  horis  post  operationem  febris  gravis 
accedit,  conjuncta  cum  cephalaea  vehementi,  abdominis  do- 
lores desunt,  nullum  lochiorum  vestigium,  mammae  flacci- 
dae. Tertio  die  mammae  turgescunt  et  lactis  aliquid  secerni- 
tur, quod  infans  respuit,  deinde  febris  levatur  et  lactis  secre- 
tio prorsus  desinit.  Nono  die  post  partum  oculus  sinister 
ita  inflammatur,  ut,  quamvis  accuratissime  curetur,  videndi 
facultatem  amittat.  Hebdomade  decima  tertia  menstrua 
mulieris  redibant  et  tribus  annis  post  sanum  peperit  pue- 
rulum, quem  placenta  facile  secuta  est. 

Memoratu  dignus  videtur  in  hac  puerpera  nexus  cau- 
salis Ophthalmiae,  intermissionis  et  remissionis  lochiorum. 

Observatio  quinta  (Salomon). 

Primipara  d.  X m.  Martii  a.  1826  partum  mortuum 
nec  satis  maturum  ediderat.  Gravidae  nihil  insoliti  acci- 
derat, exceptis  parcis  haemorrhagiis,  quae  ab  hebdomade 
graviditatis  quinta  interdum  apparuerant.  Duabus  hebdo- 
madibus ante  partum  fetus  se  movere  desierat.  Quum 
statim  post  partum  uterus  tam  arcte  esset  contractus,  ut 
vix  digiti  duo  inferri  possent,  placentae  expulsionem  na- 
turae committere  placuit,  praesertim  quum  parcus  pro- 
funderetur sanguis.  Post  horas  viginti  quatuor  prof. 
Salomon  arcessitus  uterum  prorsus  contractum  invenit 
et  funiculum  umbilicalem  tenui  tantum  filo  placentae  ad- 
haerentem. Die  XVIII  m.  Martii  mammae  aliquanto 
tumidae,  abdomen  tensum  sed  non  grave,  lochia  desunt, 
uterus  et  orificium  uteri  arctius  etiam  contractum,  posterius 
ad  os  sacrum  conversum.  Die  19.  Mart.  febris  persistit. 
Die  21.  Mart.  conspicui  naturae  labores  ad  placentam 
expellendam,  lochia  foetida,  fusca  defluunt  ex  collo  uteri 
parva  placentae  pars  removetur;  die  22.  Mart.  alia; 
nulli  dolores,  lochia  pauca  et  foetida,  febris  et  inquies 
fortis.  Die  23.  Mart.  febris  increscit,  lochia  desunt, 
uterus  alte  in  pelvi  propendet,  os  tincae  fere  totum  oc- 
clusum. Die  24.  febris  denuo  augetur,  magna  anxietas, 
colica,  sudor  profusus,  lochia  modica,  fusca,  foetida, 
abdomen  tumidum,  grave,  orificium  uteri  clausum.  Die 
25.  status  fere  idem,  lochia  rubra.  Die  20.  debilitas 
magna,  rari  dolores  et  parca  fluxio  sanguinis.  Die  28. 
febris  fortis,  graviores  dolores,  dyspepsia  et  flatus  puer- 
peram cruciant,.  Die  29.  Vomitio  acidae  materiae,  do- 

lores  augentur,  ex  naturalibus  nihil  effluit,  febris  lenta. 
Die  1.  M.  Aprilis  repetitus  fortisque  vomitus  materiae 
viridis,  mucosae,  acidae,  qui  statum  aegrotae  aliquantum 
sublevat;  febris  mediocris,  abdomen  valde  tumidum  do- 
lore vacat;  ex  naturalibus  nihil  secedit;  omnia  sympto- 
mata inflammationis  summa  cum  debilitate  conjunctae.  Die 
2.  et  3.  M.  April.  alvus  fluens,  viridis,  magnopere  foe- 
tida, febris  et  dolores  remittunt;  magna  imbecillitas,  lochia 
deficiunt.  Die  4.  et  5.  alvus  fluere  desinit,  febris  blanda. 
Die  6.  status  multo  laetior;  uterus  bene  contractus  et 
in  formam  uteri  non  gravidi  redactus,  portio  vaginalis 
verrucosa,  ut  mense  graviditatis  septimo,  ostium  uteri 
fere  totum  clausum,  lochia  satis  larga  et  fusca.  Inde 
puerpera  convaluit  et  nihil  ex  vagina  porro  effluxit. 
Medio  mense  Majo,  pristina  aegrae  sanitate  restituta, 
menstrua  constanter  redierunt.  Quamvis  continuo  inter 
morbum  ad  placentam  medici  diligentissime  animos  ad- 
vertissent, nunquam  tamen  ullum  ejusdem  vestigium  con- 
spectum est;  quam  nihilominus  adfuisse,  constitit.  Nihil 
igitur  superest,  quam  ut  resorptioni  confidamus. 

Hanc  placentam  retentam  non  putrefactam  esse,  ut 
fieri  solet,  auctor  profert,  primum  quod  placenta  super- 
ficiei uteri  internae  firmiter  adhaeserit,  deinde  quod  jam 
altero  die  portio  vaginalis  ad  os  sacrum  se  converterit 
itaque  aerem  externum  arcuerit,  qui,  ut  materia  putrescat, 
maxime  valet.  Maximum  periculum  aegrae  tunc  demum 
exstitisse  perspicuum  est,  quum  resorptio  inciperet,  quae 
febri  aucta,  doloribus  abdominis,  alvo  liquida  et  vomitu 
significabatur;  quod  resorptione  in  corpus  transierat,  illa 
ratione  ex  eodem  esse  remotum,  probabile  est. 

Observatio  sexta  (Gabillot). 

Mulier  viginti  octo  annorum,  tres  partus  enixa,  medio 
graviditatis  mense  quinto  abortum  fecit.  Fetus  vixit'.  Pla- 
centa, quum  fundo  uteri  firmiter  esset  affixa,  remansit. 
Tertio  die  febris  quae  vocatur  lactea  non  exigua  accessit, 
abdomen  fuit  paululum  tantum  grave  et  tumidum.  Lochia 
pauca  et  tenuia  odore  carentia.  Nullo  modo  animadver- 
sum est,  placentae  aliquid  abiisse  et  Gabillot  putavit 
per  quatuordecim  dies,  geminos  in  utero  fuisse.  Puer- 
pera autem  convaluit  et  quarto  mense,  quum  menstrua 
rediissent,  denuo  alvum  prae  se  tulit.  Partum,  quem 
tunc  edidit,  placenta  facile  secuta  est. 


Observatio  septima  (<TOutrepont), 

Mater  trium  liberorum,  animo  perturbata,  fecit  abor- 
tum. Fetus  mortuus  fuit.  Placenta,  quum  collo  uteri 
in  latere  dextro  affixa  esset,  moveri  non  potuit.  Neque 
haemorrhagia  nec  dolores.  Secale  cornutum  statum  non 
mutavit.  Uterus  magnopere  contractus  magnitudinis  pugni 
fuit,  puerpera  bene  se  habuit,  lochia  rubra,  non  foetida, 
orificium  uteri  tam  arctum,  ut  digitus  index  vix  intrare 
posset.  Digito  investigante  funiculus  spermaticus  et  pars 
membranarum  ovi  procidebant.  Quamquam  secale  cor- 
nutum denuo  porrigebatur,  tamen  dolores  cesserunt,  nec 
quidquam  per  vaginam  abiit.  Nocte  diei  quarti  modica 
accessit  febris,  lochia  pauca,  non  foetida,  subrubra,  ori- 
ficium uteri  totum  clausum;  mulier  convaluit.  Post  septem 

hebdomades  menstrua  redierunt,  quae  postquam  ter  in 
conspectum  venerant,  mulier  iterum  concepit  et  suo  tem- 
pore peperit  infantem  robustum,  quem  placenta  statim 
secuta  est.  Qui  auctor,  placentae  resorptionem  manifestam 
esse  ratus,  ut  uteri  facultatem  resorbendi  probet,  alibi 
quoque  partem  corporis  secernentem,  vim,  quae  secre- 
verat, resorbendi  non  amittere  adnotat,  verbi  causa  mam- 
mas, lacte  quominus  effluat  impedito,  vesiculas  seminales. 
Eodem  etiam  illud  pertinet,  si  in  conceptione  extraute- 
rina ovum  fere  totum  resorbetur  et  pluries  nihil  nisi  ossa 
comminuta  expelluntur,  ex  quo  concludere  licet,  illa  ab- 
dominis organa,  quae  uteri  vice  fungebantur,  et  placen- 
tam cum  membranis  et  partes  fetus  molles  resorpsisse. 
Item  deciduam  Hunteri  et  reflexam  et  aquam  fetus  spu- 
riam tertio  graviditatis  mense  removeri,  veri  est  simile. 
Eodem  modo  porro  uteri  descensum  ultimis  graviditatis 
hebdomadibus  non  esse  mechanicum  sed  in  absorptione 
positum,  auctor  putat,  quum  etiam  in  abortu,  quem  mu- 
lieres quaedam,  quoties  cunque  ventrem  prae  se  ferunt, 
fere  eodem  tempore  facere  solent,  uteri  descensus  semper 
doloribus  ad  partum  praecedat.  Cui  sententiae  Nae- 
gei  e quoque  suffragatur. 


Observatio  octava  ( Buerger). 

Apud  primiparam  triginta  annorum,  quae  die  5.  M. 
Septembr.  a.  1830  pepererat,  placenta  remansit.  Auctor 
arcessitus  symptomata  timenda  et  illius  arte  removendi  cau- 
sam non  invenit.  D.  6.  Septbr.  puerpera,  placenta  nondum 
expulsa,  bene  se  habet,  quam  solvere  auctori  placet, 

sed  frustraneus  est  labor,  quoniam  placenta  cum  utero 
firmiter  coaluit;  itaque  modo  infus.  Salviae  et  Chamo- 
millae per  vaginam  infunditur.  Die  7.  Septbr.  mane. 
Puerpera  fere  totam  noctem  insomnis  transegit,  febricitat, 
cibum  fastidit,  lingua  alba,  transpiratio  cutis  parca;  regio 
iliaca  sinistra  digito  tacta  dolet,  mammae  paululum  modo 
tument,  lochia  fluunt.  Inf.  Salviae,  Ohamom.,  Chinae 
etiamnum  infunditur  et  ol.  ricini  cum  extr.  hyoscyami 
praebetur.  Vespere:  febris  et  dolor  abdominis  perdu- 
rant, alvus  soluta  est,  lactis  fluxus  haesitat.  Injectio- 
nibus vinum  rubrum  additur  et  fomenta  aromatica  ad 
abdomen  applicantur.  Die  8.  Sept.  e puerpera  torpente 
evadit  odor  putridus,  nates,  femora,  abdomen  et  anti- 
brachia  pemphigo  induta  sunt,  abdomen  magis  dolet,  sed 
non  tumet;  diarrhoea  exstat.  Dec.  Chinae  cum  flor.  Ar- 
ii ica  e praebetur  et  injectiones  continuantur.  Quamquam 
hic  status  non  ad  bonum  vergere  videbatur,  tamen  aegra 
intra  dies  quatuordecim  ex  morbo  magis  magisque  con- 
valuit; primum  pemphigus,  tunc  omnia  alia,  quae  timenda 
erant  symptomata  cesserunt.  Placentae  nunquam  aliquid 
in  conspectum  venit.  Hebdomade  post  partum  decima 
menses  apparuerunt  et  constanter  redierunt.  Sub  finem 
mens.  Januar.  uterus  ad  pristinam  formam  et  magnitu- 
dinem redactus  fuit. 


Observatio  nona  (Porcher). 

Mulier  procera  triginta  trium  annorum,  quotiescunque 
praegnaverat,  tertio  mense  abortum  fecerat.  Quum  ter- 
tium utero  gereret,  parva  copia  aquae  ante  partum  defluit 

et  dolores,  qui  mox  accedunt,  fetum  maturum  in  lucem 
proferunt.  Uterus  statim  contrahitur  et  spasmo  superato 
digiti  investigantes  non  facile  attingere  possunt  ejusdem 
fundum,  quocum  placenta  tam  arcte  conjunctum  est,  ut 
margo  ejus  discerni  nequeat  omnisque  labor  eam  solvendi 
frustraneus  sit.  Puerpera  est  expers  dolorum;  secale 
corn.  autem  efficit,  ut  uterus  frequenter  se  contrahat  et 
fere  continuos  afferat  dolores.  Tertio  die  funiculus  um- 
bilicalis et  pars  membranarum  putrida  extruditur  et  foe- 
toris  causa  calcaria  chlorata  aqua  diluta  infunditur.  Con- 
citatio totius  corporis  magna  paene  per  tres  hebdomades 
durabat,  intra  quod  tempus  foetor,  lochia  et  dolores  in- 
termittebant. Mense  elapso,  aegra  doloribus  vehementibus 
et  sensu  ponderis  in  regione  uteri  cruciabatur;  uterus 
alte  in  vaginam  descenderat  et  in  orificio  placenta  pre- 
hendi, attamen  propter  contractiones  uteri  solvi  non  po- 
terat. Dolores  desierunt  et  aegra  melius  se  habuit,  at 
post  hebdomadem  dolores  reverterunt;  os  uteri  tamen 
clausum  fuit.  Aegra  iter  fecit  et  anno  elapso  bona  ute- 
batur valetudine.  Bis  menses  redierunt,  nunquam  autem 
dolores  uteri.  Placentae  nihil  extrusum  est. 

Observatio  decima  (Goelzenberger). 

Hic  medicus  placentae  partes  duas  triginta  horis  post 
partum  removit,  parte  tertia  remanente,  id  quod  plures 
alii  medici,  propter  magnam  haemorrhagiam  uteri  arcessiti, 
viderunt.  Placentae  relictae  nihil  in  conspectum  venit  et 
tredecim  hebdomadibus  post  partum  menstrua  redierunt. 

Observatio  undecima  (Rigby). 

Hanc  observationem  plenam,  ut  descriptam  inveni, 
exponam.  Idibus  Martiis  a.  1833  mulier  triginta  novem 
annorum  secundum  gravida,  quum  primum  utero  gereret, 
abortum  fecerat.  Obstetrix  dicit,  dolores  ad  partum  bonos 
fuisse.  Caput  aliquanto  tumidum  in  pelvim  parvam  de- 
scenderat; dolores  invalidi.  Quum  mulier  esset  robusta, 
plethorica  et  pulsus  arteriarum  citatus,  ex  brachio  san- 
guinem misi,  tunc  forcipem  applicavi,  quae  primum,  ca- 
pite inter  ossa  aperturae  inferioris  coarctato,  non  facile 
induci  poterat.  Quamvis  uterus  post  partum  induresceret, 
tamen  longe  ab  ossibus  pubis  distabat  et  placenta  moveri 
non  poterat.  Tempore  quodam  interjecto,  manum  immisi 
et  partem  placentae  inferiorem  corpore  uteri  constrictam 
inveni.  Tota  superficies  tam  firmiter  adhaesit,  ut  magno 
tantum  labore  solvi  posset;  circumferentia  placentae  fuit 
integra,  in  crassiore  autem  parte,  quae  affixae  proxima 
fuerat,  animadvertebatur  excavatio,  quae  magnam  partem 
evulsam  et  relictam  esse  docuit.  Nulla  haemorrhagia. 
Die  16  Mart.  Satis  bene  quievit,  nulli  dolores,  lochia 
modica.  Die  18  Mart.  Sales  bis  alvum  ciebant,  neque 
dolores  neque  lochiorum  foetor  aderant.  Die  24  Mart. 
Satis  bene  se  habet,  lochia  parca,  non  foetida,  dolores 
omnino  nulli,  pars  solida  non  extrusa.  Quae  observatio 
multa  memoratu  digna  praebet.  Uterus  clepsydrae  instar 
contractus  fuit,  quod  non  inter  omnes  medicos,  qui  artem 
obstetriciam  profitentur,  constat.  Haec  contractio  apud 
nos  ad  clepsydrae  instar  vocatur,  quod  uterus  medius 
facile  spasmo  contrahitur,  tanquam  se  arcto  annulo  con- 

stringatur;  inulti  quidem  auctores  factum  hoc  dubitant, 
stricturam  contractione  oris  uteri  effici  censentes.  Exempli 
gratia  observavit  Baudelo eque,  fibras  oris  uteri  interni 
circulares,  quae  doloribus  ad  partum  rnagis  quam  ceterae 
uteri  partes  tenduntur,  eo  facilius  se  contrahere,  atque 
adeo  Schmitt  Viennensis  stricturam  ore  uteri  interni 
fieri  contendit,  quod  quamvis  mihi  sit  dubium,  tamen  per- 
suasissimum  est,  illam  crebro  ore  uteri  interno  effici,  ut 
Baudelocque  docet.  Quotiescunque  prius  hanc  rem 
expertus  sum,  vidi,  eandem  ita  se  habere,  ut  Baude- 
locque describit,  sed  hic  strictura  supra  os  uteri  fuit 
evidentior,  quam  ut  minimam  temporis  partem  dubitare 
possim;  si  recordamur,  placentam  fundo  uteri  fuisse 
affixam  ejusque  partem  inferiorem  constrictam,  optimo 
jure  opinari  licet,  stricturam  in  corpore  uteri  fuisse.  Quo 
modo  placenta  tam  inusitata  ratione  utero  affixa  sit, 
neutiquam  constat,  quum  res  nondum  accurate  sectio- 
nibus indagata  sit,  nam  inflammationem  uteri  hoc  loco 
causam  continere,  opinio  est  nondum  argumentis  con- 
firmata. Ea  pars  placentae,  quae  in  utero  remanserat, 
minimum  tertiam  totius  massae  partem  aequavit  et  si  non 
virn  uteri  resorbentem  novissem,  manum  denuo  intro- 
ducere illamque  partem  removere  coactus  essem.  Quum 
vero  factis,  quae  Salomon,  Naegele,  alii  memoriae 
prodiderunt,  persuasissimum  mihi  esset  de  hac  re,  mihi 
licere  existimavi  cetera  naturae  committere.  Lochiorum 
parcorum  neque  foetor  animadvertendus  erat,  nec  aliquid 
massae  solidae  in  conspectum  venerat. 

Interdum  abortus  occurrunt,  quibus  fetus  immaturus 
quidem  editus  est,  non  vero  placenta,  cujus  postea  etiam 
ne  minimum  quidem  vestigium  apparuit.  Aliquo  tempore 

interjecto  menstrua  redierunt,  nec  raro  nova  graviditas 
sine  propriis  notis  accessit.  Exempla  sunt  apposita, 
totam  placentam  aut  partes  ejusdem  plures  per  dies  in 
utero  retentas  esse,  sine  ullo  putredinis  signo,  superficies 
marginesque  erant  laeves  ac  vi  absorbente  conglobati. 
Dr.  Demnan  refert,  placentam  per  quindecim  dies  re- 
tentam, parvis  putrefactionis  vestigiis  affectam,  expulsam 
esse;  tota  superficies,  quae  affixa  erat,  recentis  distra- 
ctionis signa  praebuit.  Aliud  exemplum  memorabile  pla- 
centae non  remotae  affert  Dr.  Young  Edinburgensis. 
Mulierem,  inquit,  quae  ante  duas  horas  pepererat,  ad  latus 
procumbere  jussi,  ut  manu  immissa  placentam  caperem. 
Partem  ejus  inferiorem  quidem  attingere  potui,  sed  nihil 
aliud,  quum  uterus  saccum  quasi,  quo  circumcludebatur, 
formasset;  nihil  ergo  restitit,  quam  ut  naturae  committe- 
rem. Mulier  convaluit,  nunquam  vero  placenta  abiit. 


Observationes  novae . 

Sub  finem  mensis  Junii  anni  superioris  ad  uxorem 
mercenarii  nomine  Bondasch  hic  habitantis  arcessor, 
ut  jam  quintum  decimum  parturienti  auxilium  ferrem.  Ad- 
veniens partum  jam  editum  vidi,  nemine  mulieri  assistente. 
Uterum  supra  ossa  pubis  deprehendi,  sed  majorem,  quam 

esse  solet  et  formae  irregularis,  ad  fundum  perspicue 

loco  eminente.  Postquam  ultra  horam  dolores  frustra 
exspectaveram,  placentam  usitata  ratione  digitis  promere 
studui,  hanc  vero  utero  inhaerentem  nec  digito  impri- 
menti cedentem  inveni.  A conatu  igitur  incepto,  quum 
periculum  non  adesset,  destiti.  Repente  autem  ingruit 

haemorrhagia  trieri,  facies  mulieris  jam  effetae  collabittir, 
oculi  caligant,  ut  celeriter  manum  in  vaginam  immitterem 
et  placentam  solvere  tentarem;  nihil  autem  efficere  potui, 
quum  strictura  inferioris  partis  uteri,  quominus  intrarem, 
impediret.  Aquam  frigidam  infudi  et  Opii  granum  di 
midium  cum  secal.  corn.  granis  decem  praebui,  quo  facto 
haemorrhagia  sistebatur.  Paulo  post  autem  rediit  et 
quum  etiam  nunc  uterum  ingredi  non  possem,  Dr.  Pelk- 
mann  in  lechodochio  hujus  urbis  regio  adjutorem  ar- 
cessivi, qui  placentam  solvere  tentans  non  nisi  particulas 
ejusdem  nonnullas  promere  potuit,  cetera,  certe  partes 
totius  massae  duae,  restiterunt,  quod  Busch  professor 
confirmavit.  Mulier,  se  inter  ultimam  graviditatem  crebro 
dolore  cujusdam  loci  abdominis  circumscripto  laborasse 
(quod  inflammationem  placentae  indicat)  et  placentam 
prius  semel  jam  utero  coaluisse,  facile  vero  solutam 
esse,  dixit.  Praebebatur  ei  inf.  secal,  corn.  cum  elix, 
acid.  Halleri  et  altero  die,  quum  febris  levis  accessisset, 
Calomelanos  grana  quatuor  et  solutio  kali  acetici.  Uterus 
non  dolebat,  illo  loco  eminente  excepto;  lochia  paululum 
foetidiora  solito,  tertio  die  defecerunt  et  quarto  fluere 
prorsus  desierunt.  Placentae  relictae  nihil  lochiis  ex- 
pulsum esse,  certo  scio.  Febris  modica  per  aliquot  dies 
perdurabat,  mulier  autem  tam  infirma  erat,  ut,  nisi  opio 
utebatur,  somnum  capere  non  posset.  Memoratu  dignum 
est,  aliquot  diebus  post  partum  et  oris  halitum  et  sapo- 
rem et  totius  corporis  evaporationem  foetere  coepisse, 
ita  quidem,  ut  puerpera  ipsa  molestissime  id  ferret.  Die 
decimo  quarto  circiter  post  partum  orificium  uteri  fuit 
clausum  portioque  vaginalis  in  eo  statu,  quo  hoc  tem- 
pore uti  solet.  Neque  liquidi  neque  solidi  aliquid  abierat* 

excepto  fluore  albo,  quo  mulier  jam  ex  sedecim  annis 
laborat.  Quam  per  sex  hebdomades  tunc  adii  semperque 
infirma  atque  etiam  aegra  valetudine  utentem  inveni,  do- 
loribus autem  et  gravitate  abdominis  liberam.  Hac  ipsa 
hieme,  sex  mensibus  jam  post  partum  praeteritis,  bis  eam 
vidi  et  affirmantem  audivi,  nihil  naturalibus  exiisse,  nisi 
fluorem  album,  quo  adhuc  laborat. 

Alterum  casum  Busch  professor  nobiscum  communi- 
cavit. Arcessitur  nuper  hic  medicus  experientissimus 
ad  mulierem,  quae  modo  pepererat  et  placenta  in  utero 
restante,  multum  sanguinis  fundit.  Obstetrix,  quae  illam 
solvere  tentaverat,  nihil  amplius  prompserat,  quam  funi- 
culum umbilicalem  eamque  placentae  particulam,  cui  funi- 
culus infixus  erat;  reliqua  pars  coronae  instar  cum  utero 
coaluerat.  Prof.  Busch,  quum  advenisset,  ab  obstetrice 
rogatur,  ut  statim,  quod  relictum  erat,  promat;  quum 
vero  haemorrhagia  cessaret  et  mulier  jam  fessa  confecta- 
que  esset,  ille  rem  naturae  committendam  potius  existi- 
mans medicamenta  praebuit,  quae  contractiones  uteri  au- 
gerent. Mulier  mox  convaluit  et  placentae  nihil  appa- 
ruit. Lochia  per  tempus  usitatum  fluxerunt  et  post 
noveni  hebdomades  menstrua  redierunt. 

Haec  sunt,  quod  scio,  observationes  principes  de  hac 
re  memoriae  traditae.  Statum  uteri  et  in  graviditate  et 
post  partum  multasque  observationes  tam  circa  animalia 
quam  circa  homines  considerantes,  dubitare  non  possumus, 
quin  sub  conditionibus  peculiaribus  placenta  resorbeatur. 
Inter  has  conditiones  duae  principes  sint,  altera,  ut  pla- 
centa utero  firmitur  affixa  sit,  quod,  utValsalvae  ob- 
servatio docet,  eximium  in  modum  fieri  potest,  altera,  ut 
aer  externus  arceatur,  ne  massa  relicta  putrescat.  In 

exemplis,  quae  attuli,  duae  res  praesertim  memoratu 
dignae  sunt,  primum,  febris,  quae  plerumque  accessit, 
quam,  dum  resorptio  fieret,  durasse  statuendum  est, 
deinde  exhalationes  foetidae  a Buerger  et  a me  obser- 
vatae, quae  mihi  argumento  non  exiguo  esse  videntur, 
illas  partes  in  utero  relictas  jamque  fortasse  putrescentes, 
in  corpus  esse  reductas.  Ceterum  non  alia  colligam  ar- 
gumenta, quippe  quibus  nihil  proficiamus ; sufficiat,  facta 
enumerasse,  quae  quidem  tum  demum  multis  probabuntur, 
quum  uterum,  qui  placentam  retentam  absorpturus  est, 
dissecare  contigerit. 

Restat,  ut,  quid  potissimum  illis  factis  objectum  sit, 
afferam.  Primum  nonnulli,  imprimis  Mad.  Boivin,  illa 
a Naegele,  Salomon,  aliis  prodita  eam  ob  causam 
dubitant,  quod  placentam  liquefactam  cum  lo chiis  effluxisse 
putant,  quod  quidem  temere  proponitur.  Mad.  Boivin 
dicit,  utero  mammalium  eandem  vim  absorbendi  inesse 
quae  membranis  serosis,  quum  multae  res  id  comprobent, 
sed  num  utero  hominis  longe  diverso  eadem  insit  vis, 
interrogat,  neque  hoc  dirimit.  Quicunque  autem  reputat 
systematis  genitalium  similitudinem  cum  tractu  intestinorum, 
quum  in  inferioribus  animalium  classibus  ex  uno  constent 
et  in  superioribus  demum  separentur,  quod  Meckel, 
Carus  et  Burdach  docuerunt,  vim  aequalem  secernendi 
et  absorbendi  adjudicare  iis  non  poterit.  Secundo  quidam 
putant,  facile  in  hac  re  errari,  quum  placenta  interdum 
desit.  Ejusmodi  sunt  quidem  exempla  et  protinus  duo 
afferam,  sed  hic  nullius  sunt  ponderis,  quum  in  plerisque, 
quae  supra  sunt  enumerata,  placenta  digitis  prehendi 
potuerit. 

Alterum  exemplum  a d’ Outrepont  allatum:  Mulier 

hysterica  viginti  septem  annorum  septimo  graviditatis 
mense  vehementes  sensit  dolores,  quibus  orificium  uteri 
se  aperuit,  liquor  amnii  effluxit  et  fetus  pedibus  praeviis 
apparuit.  Post  partum  spasmi  omnis  generis,  nec  non 
uteri,  accesserunt,  ita  ut  os  tincae  rursus  se  contraheret. 
Hora  interposita  adveniens,  puerperam  inveni  fessam, 
pallidam,  pulsum  parvum,  uterum  supra  ossa  pubis  con- 
tractum et  funiculum  umbilicalem  in  orificio  clauso  coar- 
ctatum  et  quum  praeterea  vomitus  et  anhelatio  vehemens 
cruciarent,  praebui  statim  tinct.  Castorei,  laudanum  per 
clysterem  injeci  et  ungu,  ex  Belladonna  supra  pubem  et 
vaginae  infricari  jussi,  quo  facto  spasmi  remiserunt. 
Funiculus  umbilicalis  manum  intendentem  cum  membranis 
et  sine  placenta  facile  secutus,  infixus  erat  amnio,  in  quod 
arteriae  et  venae  diffundebantur  radiatae.  Uterum,  tota 
manu  immissa,  vacuum  ejusque  superficiem  internam  prorsus 
laevem  neque  illum  locum  asperum  inveni,  qui  semper 
est,  ubi  placenta  sedem  habuit. 

Inde  chorion  et  amnion  utero  molliter  adhaesisse 
apparet.  Lochia  per  quatuordecim  tantum  dies  manabant. 

Simile  quid  Mad.  Boivin  descripsit.  In  muliere, 
quae  mense  quinto  peperit,  placentam  hujus  rationis  re- 
perit:  massa  fuit  ambitus  ovi  gallinacei  et  cruore  abluto, 
restiterunt  duae  membranae,  in  quas  arteriae  et  venae 
diffundebantur. 

Tertio  quidam  putant,  facile  eam  ob  causam  in  hac 
re  errari,  quod  placenta  interdum  longo  tempore  demum 
post  partum  expellatur,  id  quod  exempla  doceant,  verbi 
causa,  quod  B lum enbach  (in  libro  Os iandri)  narrat: 
„Pyrmonti  placenta,  abortu  quarto  mense  facto,  die  demum 
sexagesimo  secundo  post  partum  integra  expulsa  est. 

Mulier,  quae  hoc  tempore  in  praecipiti  fuerat,  inde  con- 
valuit.” 

Neque  hoc  quidem  ullius  ponderis  hic  est,  quum 
puerperarum,  de  quibus  supra  sermo  fuit,  plurimae  lon- 
gum per  tempus  curatae  et  observatae  sint. 

Denique  illud  memorabile  a Valsalva  (Morgagni  de 
sedibus  etc.)  observatum  afferam,  quod,  quam  firmiter 
placenta  cum  utero  coalescere  queat,  ostendit:  „ Mulier 
annos  nata  tres  et  triginta,  cum  uterum  ferens  ex  uno 
in  alterum  locum  grave  quoddam  pondus  semel  atque 
iterum  transtulisset,  fetum  quidem  septimestrem  an  octi- 
mestrem  parit,  sed  hunc  secundae  non  consequuntur. 
Postridie  febre  cum  rigore  corripitur,  qua  semper  magis 
magisque  invalescente,  paucis  post  diebus  respirationis 
gravitas  accedit.  Interea  foetida  materia  e naturalibus 
exibat  cum  frustris  secundarum  nonnullis.  Denique  con- 
vulsivi  motus  et  singultus  ingruunt,  venter  valde  intu- 
mescit et  aegra  undecimo  a partu  die  moritur.  Ventre 
aperto,  intestina  et  ventriculus  flatibus  adeo  tumida  re- 
perta sunt,  ut  hic  quadruplo  majus  spatium  occuparet, 
quam  secundum  naturam  soleat.  Dissecto  utero,  magna 
placentae  portio  occurrit,  cujus  pars  per  os  uteri  pro- 
pendebat, pars  utero  arcte  adeo  affigebatur,  ut  vix  posset 
cultri  etiam  ope  separari.  Erat  haec,  naturali  obscurata 
structura,  in  durum  corpus  et  pessime  olens  constipata. 
Eam  autem,  cui  adhaeserat,  uteri  partem  altior  inflam- 
matio occupabat,  quae  per  reliquam  etiam  illam  faciem 
sed  leviter  extendebatur.” 

VITA 


JNatus  sum  ego,  Gustavus  Adolphus  Philipp,  confes- 
sioni evangelicae  addictus,  Cizae,  urbe  Saxoniae,  die  septimo 
mensis  Januarii  anni  hujus  saeculi  vicesimi  septimi,  patre 
Th eo philo,  matre  Sophia  e gente  Reyher,  quibus  ut 
Deus  propitius  sit,  precor.  Primis  litterarum  elementis  in 
schola  publica  imbutus,  ad  scholam  episcopalem  Cizensem 
me  contuli  ibique  rectore  Theophilo  Kiessling  per  septem 
annos  et  quadrantem  versatus  sum.  Testimonium  maturitatis 
adeptus  vere  anni  MDCCCXLV  ad  universitatem  Berolinensem 
discessi  et  ab  111.  Hecker,  rectore  magnifico,  in  civium 
academicorura  numerum  receptus,  apud  gratiosi  medicorum 
ordinis  decanum  spectatissimum  III.  Wagner  nomen  pro- 
fessus sum.  Per  quadriennium  hisce  interfui  lectionibus. 

Philosophorum:  111.  Trendelenburg  de  logice;  Cei. 
Beneke  de  morbis  animi;  111.  H.  Rose  de  chemia  anor- 
ganica;  111.  Lichtenstein  de  zoologia;  111.  D ove  de  phy- 
sice; 111.  Weifs  de  mineralogia.  Medicorum:  111.  Hecker 
de  encyclopaedia  et  methodologia  medicinae;  111.  Schultz 
de  botanice,  de  pathologia  plantarum,  de  physiologia,  de  cor- 
poris ananeosi,  de  pathologia  generali,  de  homoeopathia  et 
alloeopathia  et  de  materia  medica;  III.  Mueller  de  anatomia 
corporis  humani  et  organorum  sensuum,  qui  idem  una  cum 
111.  Schlemm  dux  mihi  fuit  in  cadaveribus  rite  secandis; 
111.  Schlemm  de  osteologia;  Cei.  Kranichfeld  de  hygio» 
logia;  Exp.  Ebert  de  morbis  infantium;  111.  Juengken  de 
chirurgia  et  de  vulneribus;  111.  Romberg  et  111.  Schoen- 
lein  de  pathologia  et  therapia  speciali;  Exp.  Nicolai  de 
medicina  forensi  et  de  politia  medica;  Exp.  Remak  de  se- 
miotice  microscopica ; Exp.  Virchow  de  anatomia  pathologica. 

Exercitationibus  clinicis  interfui  medicis  Cei.  Wolff, 
111.  Schoenlein,  111.  Romberg;  chirurgicis  et  ophthal- 
miatricis  111.  Dieffenbach,  111.  Juengken,  Exp.  Angel- 
stein  et  111.  Langenbeck;  ophthalmiatricis  Cei.  Kra- 
nicbfeld  per  quatuor  semestria;  obstetriciis  111.  Busch  per 
duo  semestria;  morborum  syphiliticorum  111.  Schmidt;  dia- 
gnosticae chirurgicae  Cei,  Boehm  per  duo  semestria,  qui 
simul  in  operationibus  in  corporibus  mortuis  exercendis  per 
duo  semestria  dux  mihi  fuit. 

Scholis  privatissimis  interfui  Exp.  Ebert  de  auscultatione 
et  percussione,  Exp.  Crede  de  operationibus  obstetriciis; 
Exp.  Heintz  de  analysi  chemica. 

Quibus  omnibus  viris  optime  de  me  meritis  gratias,  quam 
possum  maximas,  ago  semperque  habebo. 

Jam  vero  tentaminibus  tam  philosophico  quam  medico, 
atque  examine  rigoroso  rite  absolutis,  spero  fore,  ut  disser- 
tatione thesibusque  publice  defensis,  summi  in  medicina  et 
chirurgia  honores  in  me  conferantur. 


THESES. 


1.  Sinceritas  medici,  quanto  magis  aeger  in  prae- 
cipiti  est,  tanto  crescat. 

2.  Si  eo  perveneris,  ut  aliis  inserviendo  non  con- 
sumaris, potius  crescas,  floreas,  vincula  morbo 
injicies. 

3.  Omnis  inflammatio  vulneribus  sanandis  adversa 
est  et  quae  sunt  inflammatione  libera,  ea  optime 
celerrimeque  coalescunt. 

4.  Alcohol  venenum  est. 


